31996D0427
L 175/34
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 10 юли 1996 година
относно дерогация от разпоредбите на Приложение III към Директива 91/439/ЕИО на Съвета
(текст от значение за ЕИП)
(96/427/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/439/ЕИО на Съвета от 29 юли 1991 г. относно свидетелствата за управление на МПС (1), и по-специално член 7 от нея,
като има предвид, че член 7, параграф 3 постановява, че държавите-членки могат, със съгласието на Комисията, да дерогират от разпоредбите на Приложение III относно минималните стандарти за физически и психическа годност за управление на моторни превозни средства;
като има предвид, че тези дерогации трябва да бъдат съвместими с развитието на медицинската наука и с принципите, определени в Приложение III;
като има предвид, че Приложение III, точка 6.3 уточнява, че кандидатите за свидетелство за управление на МПС или за подновяване на такова свидетелство трябва да имат зрителна острота на двете очи, с коригиращи лещи, по целесъобразност, най-малко от 0,8 за по-добре зрящото око и най-малко 0,5 за по-зле зрящото око;
като има предвид, че ако за постигане на стойностите от 0,8 и 0,5 се използват коригиращи лещи, некоригираната зрителна острота на всяко око трябва да достига 0,05 или минималната зрителна острота (0,8 и 0,5) трябва да се постига чрез корекция посредством оптически стъкла, чиято сила не надвишава плюс или минус четири диоптъра, или с помощта на контактни лещи (некоригирано зрение = 0,05) и корекцията трябва добре да се понася;
като има предвид, че горепосочената точка 6.3 уточнява още, че свидетелствата за управление на МПС не се издават или подновяват на кандидати или водачи без нормално бинокулярно зрително поле или страдащи от диплопия;
като има предвид, че в съответствие с Приложение III, точка 6.3, максимално допустимата сила за оптическите стъкла на водачи от група 2 трябва да бъде плюс или минус 4 диоптъра, най-вече поради изкривяването на зрителното поле, ако трябва да се използват по-силни оптични стъкла; като има предвид, че, въпреки това, благодарение на прилагането на съвременни техники и материали, сега е възможно да се произвеждат оптични стъкла до плюс или минус 8 диоптъра, без да се получава такова изкривяване;
като има предвид, че поради това, вследствие на искането на няколко държави-членки, Комисията счита, че развитието на медицинската наука оправдава изключението от разпоредбите на Приложение III, точка 6.3 към директивата по отношение на броя на диоптрите на оптичните стъкла за водачи от група 2,
ПРИЕ НАСТОЯЩОТО РЕШЕНИЕ:
Член 1
Държавите-членки могат да допускат стойност от плюс или минус 8 диоптъра, вместо плюс или минус 4 диоптъра, когато минималната зрителна острота от 0,8 и 0,5 се постига чрез корекция посредством оптични стъкла.
Член 2
Адресати на настоящото решение са държавите-членки.
Член 3
Настоящото решение влиза в сила три дни след публикуването му в Официален вестник на Европейските общности.
Съставено в Брюксел на 10 юли 1996 година.